**М О Т И В И**

**към проекта на Наредба за изменение и допълнение на НАРЕДБА № Н-14 от 27.09.2006 г. за възстановяване на данък върху добавената стойност и акциз на дипломатически представителства, консулства, представителства на междуправителствени организации и членовете на техния персонал**

**Причини, които налагат разработването на проекта на нормативен акт**

Проектът на Наредба за изменение и допълнение на Наредба № Н-14 от 27.09.2006 г. въвежда по-ясни и опростени материално-правни и процедурни правила, и ред за възстановяване на данък върху добавената стойност (ДДС) за закупени стоки и услуги и на акциз за закупени стоки от чуждестранни дипломатически представителства, консулства, представителства на международни организации, както и от членовете на техния персонал. Също така, в проекта са прецизирани разпоредби, които са създавали затруднения при практическото прилагане на наредбата, предвид че стоките и услугите, за закупуването на които се възстановява данък върху добавената стойност и акциз, не са актуализирани от издаването ѝ.

**Целите, които се поставят с проекта на нормативен акт**

Целите на промените в Наредба № Н-14 от 27.09.2006 г. за възстановяване на данък върху добавената стойност и акциз на дипломатически представителства, консулства, представителства на международни организации и членовете на техния персонал (Наредба № Н-14) са свързани с: разписване на ясни и правила за възстановяване на данък и акциз: възстановяването на дипломатически представителства, консулства, представителства на международни организации и членовете на техния персонал се извършва по списък, а когато е в полза на членовете на административно-техническия им персонал – то се извършва по списък от стоки при спазване на принципа на реципрочността. Уточнени са производството и сроковете, свързани с подаване на исканията за възстановяване, както и правомощията за проверка на допустимостта им от страна на компетентните органи и координацията между тях. Също така, обхватът на наредбата се актуализира спрямо международните правни инструменти, регулиращи отношенията на Република България с другите държави и международни организации, както и със съвременните социално-икономически условия.

**Предложения за промени за изясняване и опростяване на материално-правните и процедурни правила за възстановяване**

По отношение на дипломатическите представителства, консулствата и представителствата на международни организации, на които Република България е приемаща държава по силата на международен договор – възстановяването на ДДС и акциз се извършва само за определени видове и количества/обем стоки и услуги, ограничително изброени по списък.

По подобен начин, възстановяването на ДДС и акциз на членове на дипломатическия персонал се извършва в рамките на определен списък от стоки и услуги, който включва и наем за едно жилище.

Възстановяването се извършва по съответен ограничителен списък със стоки и услуги и по отношение на консулските длъжностни лица, определени в чл. 1, буква „d“ от Виенската конвенция за консулските отношения и членовете на персонала на представителствата на международни организации, на които Република България е приемаща държава и които са приравнени към членове на дипломатическия персонал. Този списък важи и за исканията за възстановявания, подадени от административно-техническия персонал на дипломатическите и консулски представителства, но при спазване на принципа на реципрочност.

Актуализирани са видовете и количествата/обемите на стоки и услуги, за които се прилага възстановяване по наредбата спрямо действащите в страната социално-икономически условия.

Разписани са ясни производствени правила и срокове за подаване на исканията, както и за контролните правомощия на Министерство на външните работи и органите по приходите. Дирекция „Държавен протокол“ на Министерство на външните работи извършва проверка за допустимост на исканията по отношение на статута на лицата, както и за спазване на принципа на реципрочност, когато е приложим. Компетентният орган по приходите извършва проверка на постъпилите искания по отношение на приложимия списък със стоки и услуги, както и за спазване на определени изисквания, произтичащи от материалните закони, регулиращи облагането с ДДС и акциз. Регламентирани са срокове за произнасяне и препращане на исканията от страна на компетентните органи.

**Предложения за промени в резултат на констатирани несъответствия с разпоредбите на Виенската конвенция за дипломатическите отношения от 18 април 1961 г. (Виенската конвенция)**

Предлага се отмяна на възможността българските дипломатически представителства и консулства и постоянните представителства на Република България към международни организации в чужбина при покупка на стоки и услуги на територията на Република България от тяхна страна да възстановяват косвени данъци по реда на Наредба № Н-14, тъй като такава възможност не е предвидена във Виенската конвенция.

Запазена е възможността за възстановяване на косвени данъци на членовете на административно-техническия персонал, определени в чл. 1, буква „f“ от Виенската конвенция за дипломатическите отношения и чл. 1, буква „e“ от Виенската конвенция за консулските отношения, като то се извършва при спазване на принципа на реципрочност и в рамките на строго определен списък със стоки и услуги, в съответствие с опциите предвидени в конвенциите.

**Предложения за промени, свързани с прецизиране на разпоредби, включително и във връзка с възникнали затруднения при практическото прилагане на Наредба № Н-14**

Предлага се заменянето на „междуправителствени“ организации с „международни“ организации в наименованието на наредбата и в нейното съдържание с оглед синхронизиране на терминологията, която се използва в подзаконовия нормативен акт с тази в Закона за данък върху добавената стойност.

Предлага се актуализиране на стоките и услугите, за които е налице възможност за възстановяване на косвени данъци, като са прецизирани понятията и е разширен обхвата на услугите. Предвидена е възможност за възстановяване на заплатен от дипломатическо представителство данък за наем на помещения, които се използват не за дейността на самото представителство, а за жилищни нужди на членове на неговия персонал, различни от ръководителя/шефа на представителството. Това ще допринесе за еквивалентното положение на членовете на персонала на представителството в случаите на завишаване на техния брой.

Предлага се въвеждане на дефиниция на понятието за автомобил за целите на Наредба № Н-14 с оглед правна сигурност за лицата и избягване на различно тълкуване. Предлага се определението за автомобил да съответства на това, дадено в § 6, т. 12, б. „а“ от Допълнителните разпоредби на Закона за движението по пътищата.

Прецизирани са и разпоредбите, регламентиращи процедурата на възстановяване на данъка върху добавената стойност и акциза.

**Финансови и други средства, необходими за прилагането на проекта на нормативен акт**

За прилагане на предложените промени не са необходими допълнителни бюджетни средства за изграждане на административен капацитет и техническа обезпеченост по осъществяване на наредбата и няма да доведат до допълнителна финансова тежест за лицата. Предлаганите промени няма да окажат ефект върху стойностите за данък върху добавената стойност и акциз, които ще бъдат възстановявани.

**Очакваните резултати от прилагането на проекта на нормативен акт**

Очакваните резултати от прилагането на акта са да се създаде възможност за по-опростен и актуализиран данъчен режим за чуждестранните дипломатически представителства, консулства и представителства на международни организации и членовете на техния персонал при наличие на ясни правила за възстановяване на косвените данъци.

**Анализ за съответствие с правото на Европейския съюз**

С проекта на акт не се въвеждат нови норми на правото на Европейския съюз, поради което не се налага да бъде изготвена справка за съответствие с европейското право.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектът на Наредба № Н-14 и мотивите към нея са публикувани на интернет страницата на Министерството на финансите и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведената обществена консултация ще бъде публикувана на интернет страницата на Министерството финансите и на Портала за обществени консултации.